Преброяване на населението на САЩ
Преброяването на населението на САЩ (на английски: United States Census) е указано от Конституцията на САЩ.

Извършва се на всеки 10 години от Бюрото за преброяване на населението. То прави периодични проучвания между 10-годишните преброявания на населението с цел да се придобие по-актуална представа за населението и да се планира по-успешно предстоящото официално преброяване.

Първото преброяване на населението в САЩ се е провело през 1790 г. Имало е общо 22 преброявания на населението. Последното преброяване е било през 2000 г., а следващото ще бъде през 2010 г.

Данните за населението се базират на броя на хората в жилищни постройки в САЩ. Те включват граждани, законни постоянни жители, посетители за по-дълго време и нелегални жители. В по-скорошните преброявания са включени и хора в приюти, бездомни и преселници/скитници.

Първото преброяване на населението през 1790 г. е отчело, че в САЩ живеят 3 929 214 жители. Според преброяването през 2000 г. в САЩ живеят 281 421 906 жители, 13,20% повече отколкото през предишното преброяване през 1990 г., когато в САЩ са живеели 248 709 873 души.

Преброяване през 2000 г. 
През 2000 г. в САЩ са живеели 281 421 906 жители.

Според същото преброяване в САЩ е имало 55 489 българи (2). За подробности: брой българи по щат през 2000 г.. На същото преброяване 28 565 жители от тях са отбелязали, че говорят на български език, а 32 274 не са родени в САЩ.(3)

Преброяване през 1990 г. 
21-вото преброяване на населението, проведено от Бюрото за преброяване на населението, е установило, че населението на САЩ е било 248 709 873 жители. То е увеличено с 9,8% спрямо предходното преброяване през 1980 г., когато в страната са живеели 226 542 199 души.

Според данните от това преброяване в страната е имало 20 894 българи, (1), а 8579 от тях са били родени в България.

Преброяване през 1980 г. 
20-ото преброяване на населението, проведено от Бюрото за преброяване на населението, е установило, че населението на САЩ е било 226 542 199 жители, увеличено с 11,4% спрямо предходното преброяване през 1970 г., когато в страната са живеели 203 302 031 души.

Вижте също 
 Българи в САЩ

Външни препратки 
 Официален сайт на Бюрото за преброяване на населението на САЩ
 Директна връзка към документи за всички преброявания на страницата на Бюрото
 Страница на Бюрото за преброяването през 2000 г.
 Страница на Бюрото за преброяването през 1990 г.

Население на САЩ
САЩ